†JÉZUS				Karácsony este rendje

Fél 4-től éneklés
16h harangzúgás (közben elkezdődhet a prelúdium, bevonulás)
Köszöntés
Áldott ünnepet kívánok mindenkinek. Karácsony este van, az év egyik legrövidebb napja, már sötét van kinn – de vajon idebenn? 
A karácsonyfán égnek a kis lámpácskák, színes fények, alatta rejtélyes csomagok. Vajon kié lesz ez a sok csomag? S vajon milyen ajándékot kapunk ma – kicsinyek és nagyon, örvendezők és kíváncsiak, reménykedők és azok, akiknek minden évben ugyanolyan a karácsony. Tudunk-e figyelni az apró részletekre – mert néha abban találunk különlegességet, és vajon átlátjuk-e a nagy egészet, ahogy minden egyetlen cél felé fut, s amely nagy egésznek egyetlen állomása a karácsony. Hadd kívánjak hát nyitott füleket és szemeket, sőt tágra nyíló szívet, hogy megismerjük, befogadjuk Isten ajándékait!
Kezdő énekünk a 151. ének lesz. 
Ének 151. Hadd zengjen énekszó
Invokáció: Az Atya, Fiú Szentlélek nevében!
Gyülekezet: Ámen. 
Imádság
Uram, úgy vagyunk együtt, mint családod tagjai. Mint egykor József és Mária, meg a szomszédaik, és később a pásztorok, úgy veszünk körül ma is Téged. De jó lenne, ha valóban te volnál szívünk közepén. Hiszen Téged ünneplünk. Születésednek örvendünk. És csodáljuk, hogyan tartod kezedben a történelmet, hogyan irányítod a föld hatalmasait, hogy végül mégis a te akaratod valósuljon meg – még ha ők saját kény-kedvük szerint is uralkodnak. Mert Te a rosszból is jót tudsz előhozni, az átokból is áldást. Csodálatos vagy, Uram. 
Mint családod tagjai, úgy vagyunk ma együtt. Hadd dicsérjünk hát a mennyei Atyával és a Szentlélekkel együtt örökkön örökké! Ámen. 
Lekció: Lk 2:1-21.
Jelenet
Énekkar
Textus és igehirdetés, imádság

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen.
Hallgassátok meg Szenteste levélbeli igéjének egyetlen mondatát. A Zsidókhoz írt levél 1. fejezetének első két versét olvasom: 
Miután régen sokszor és sokféleképpen szólt Isten az atyákhoz a próféták által, ezekben a végső időkben a Fiú által szólt hozzánk, akit mindennek örökösévé tett, aki által a világot teremtette.
Urunk, szentelj meg minket igéddel!
A Te igéd igazság.
Kicsiny részletekre figyeltünk a jelenetben is. A lábnyomra, a pásztortáskára, a csillagra, a szalmaszálra, a dallamra. Most is egy kicsiny részletre figyeljünk az evangéliumból. Mert azt mondja a Zsidókhoz írt levél, hogy Isten a Fiú – azaz Jézus – által szólt hozzánk. S ebben a karácsonyi történetben nem szólalt meg Jézus. Megszólal az angyal, énekel az angyalkar, aztán a pásztorok is beszélnek – Jézus hallgat. Persze, hogyan is szólalhatott volna meg. Legfeljebb azt tudta mondani, hogy oá. S mégis azt mondjuk, hogy a Fiú által szól Isten. 
Bizony, sokszor gondoljuk azt, hogy nem szól az Isten. Hallgat. Mi kérdezzük – és nem válaszol. Kéréseink volnának – de nem felel. Hányszor véljük azt, hogy hallgat az Isten. Vagy mégis szól – csak nekünk kellene jobban figyelnünk? Azt mondja ez az ősi irat, hogy „ezekben a végső időkben a Fiú által szólt hozzánk”. 
Ez fontos. Szól hozzánk Isten. Hozzánk – akik itt összegyülekeztünk. Hozzánk, akik valamiképpen ünnepelni szeretnénk. Szól hozzánk Isten. Talán ismeritek azt az érzést, amikor valaki nem szól semmit, csak elmegy, becsukja maga mögött az ajtót, és faképnél hagy. Nem szól semmit – és te tudod, hogy haragszik rád. Isten szólt hozzánk. Sokszor és sokféleképpen. Néha nagyon határozottan szemünkbe mondta, mit tettünk rosszul. Néha nagyon határozottan kimondta, hogy valami nem tetszik neki. De nem hallgatott. Szólt régen is hozzánk Isten. És most szól hozzánk a Fiúban. Jézusban. Azt mondja: Nézd, jövök hozzád. Itt vagyok. Keresel engem, és megtalálhatsz. Ha kérdezed, milyen is vagyok, akkor nézz Jézusra. Ha kérdezed, mi a célom, mit akarok, akkor figyelj Jézusra. Mert Őrajta keresztül szól Isten. 
Ezekben a végső időkben a Fiú által szól hozzánk. Már a neve is beszédes: Jézus – azt jelenti: Isten az én szabadítóm. Hogy Ő tesz szabaddá. És mennyien megtapasztalták már, hogy Jézussal nem teher, nem kötelezettség, nem illem – hanem egyszerűen jó Jézussal lenni. Jézussal végezni napi tennivalóinkat – még az iskolába járást is átkeretezi Jézus. Meg azt, hogy a szobádat ki kell takarítanod. Meg hogy ajándékot készítesz anyának. Jézus szabaddá tesz. 
Biztonságot is ad Ő. Mert benne Isten minden ígérete teljesült. Sorolhatnánk az ószövetségi szakaszokat, ősi ígéreteket: Egy fiú születik nekünk… A szűz fogan méhében, és fiút szül… Te pedig efrátai Betlehem, bár a legkisebb vagy, mégis belőled származik a fejedelem… – ősi ígéretek, amelyek Jézusban beteljesedtek. Ezért bizonyos, hogy valamennyi ígérete van Istennek, arra Jézus az igen! Bizton számíthatunk hát Isten hűségére. Mert az ő szava igaz, és minden cselekedete hűséges. 
Ebben a végső időkben a Fiú, Jézus által szól hozzánk az Isten. S milyen boldogok vagyunk, ha a karácsonyi énekek közben, a csillagszórók fénye mellett, miközben bontjuk az ajándékokat, aközben halljuk Jézust. Figyelünk rá. Valahol itt kezdődik a karácsony. Ámen. 

Ajándékok
Közben éneklés 161. Ím jászlad mellett térdelek
Imádság+Miatyánk
Áldás
Ének 163. Fel útra, ti hívek.